་ཧཱུྃ་ཧཱུྃ་ཨ་རྡོ་རྗེ་ཁྲོ་བོ་རང་ལ་ཐིམ་པར་གྱུར། སྙིང་ཁར་ཟླ་བའི་གདན་ལ་ཧཱུྃ་མཐིང་ནག་གི་མཐར་སྔགས་ཀྱིས་བསྐོར་བ་ལ་དམིགས་ཏེ། ཧཱུྃ་བཛྲ་ཕཊ྄ཿ ཅེས་བཟླ་བར་བྱའོ། །བུམ་པར་དམིགས་ཏེ། ཨོཾ་སྭ་བྷཱ་ཝས་སྦྱངས། སྟོང་པའི་ངང་ལས་བྷྲཱུྂ་ལས་རིན་པོ་ཆེའི་བུམ་པ་ཡངས་པ་བདུད་རྩིའི་རྒྱ་མཚོ་ཆེན་པོའི་དབུས་སུ་པཾ་ལས་པདྨ་འདབ་མ་བརྒྱད་པའི་ལྟེ་བར་ཨ་ལས་ཟླ་བ་རཾ་ལས་ཉི་མ་ལ་རྡོ་རྗེ་སྔོན་པོ་རྩེ་ལྔ་པ་ཧཱུྃ་གིས་མཚན་པ་ཡོངས་སུ་གྱུར་པ་ལས་བཅོམ་ལྡན་འདས་འབྱུང་པོ་འདུལ་བྱེད་སོགས་གོང་ལྟར་བསྐྱེད། སྐུ་གསུང་ཐུགས་བྱིན་གྱིས་བརླབ། ཡེ་ཤེས་པ་གཞུག དབང་བསྐུར། རིགས་བདག་གིས་རྒྱས་གདབ། མཆོད་བསྟོད། བདག་གི་ཐུགས་ཀའི་ཧཱུྃ་ལས་སྔགས་ཀྱི་འོད་ཟེར་གཟུངས་ཐག་ལ་འཁྲིལ་ནས་སོང་། བུམ་པའི་ལྷའི་ཐུགས་རྒྱུད་བསྐུལ། སྐུ་ལས་བདུད་རྩིའི་རྒྱུན་བབས། བུམ་པ་ཡེ་ཤེས་ཀྱི་བདུད་རྩིས་གང་བར་བསམ་ཞིང་སྔགས་བཟླས། ལྷ་བདུད་རྩིར་ཞུ་བར་གྱུར་པར་བསམ་མོ། །དེ་ནས་གཏོར་མ་དཀྱིལ་འཁོར་དང་བཅས་པས། ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་མདུན་དུ་ལྷའི་ཡུལ་འཁོར་ཉམས་དགའ་བ་སོགས་བརྗོད་ཅིང་། གཞལ་ཡས་ཁང་ཁང་བརྩེགས་དང་བཅས་པའི་སྟེང་མར་བླ་མ། བར་མར་ཕྱག་རྡོར། འོག་མར་རྒྱལ་ཆེན། ཕྱོགས་མཚམས་ཀྱི་ཁང་བརྩེགས་རྣམས་སུ་རྟ་བདག་བརྒྱད་འཁོར་ས་རྣམས་སུ་ལྷ་མ་སྲིན་སྡེ་བརྒྱད་དང་གནོད་སྦྱིན་བྱེ་བའི་ཚོགས་རྣམས་གཏོར་ཆོག་འདོད་དགུའི་ཆར་འབེབས་བཞིན་བསྐྱེད། སྤྱན་འདྲེན། དགུག་གཞུག་རྒྱས་གདབ། མཆོད་བསྟོད། གཏོར་མ་འབུལ་བའི་བར་བྱ། དེ་ནས་བཟླས་པའི་དམིགས་པ་གསལ་གདབ་ལ། ཏདྱ་ཐཱ། ཧི་ལི་མ་ནི་བྷ་དྲ། ཧི་ལི་ཧི་ལི་མ་ཎི་བྷ་དྲ། ཀི་ལི་མ་ཎི་བྷ་དྲ། ཀི་ལི་ཀི་ལི་མ་ཎི་བྷ་དྲ། ཀུ་རུ་མ་ཎི་བྷ་དྲ། ཀུ་རུ་ཀུ་རུ་མ་ཎི་བྷ་དྲ། ཏུ་རུ་མ་ཎི་བྷ་དྲ། ཏུ་རུ་ཏུ་རུ་མ་ཎི་བྷ་དྲ། སུ་རུ་མ་ཎི་བྷ་དྲ། སུ་རུ་སུ་རུ་མ་ཎི་བྷ་དྲ། ཙུ་རུ་མ་ཎི་བྷ་དྲ། ཙུ་རུ་ཙུ་རུ་མ་ཎི་བྷ་དྲ། ཨོཾ་ཨེ་ཧྱེ་ཧི། ཏིཥྛ་ཏིཥྛ། སརྦ་ཨརྠ་མེ་སཱ་དྷ་ནི། ཏདྱ་ཐཱ། སུ་དྷ་ནི། སུ་ར་སྱ། སུ་མ་ཏི། སུ་སུ་ཥི། ཧི་ལི་མི་ལི་སྭཱ་ཧཱ། གཙོ་འཁོར་ཐམས་ཅད་ཀྱི་སྔགས་སོ།། ཨོཾ་བཻ་ཤྲཱ་མ་ཎ་ཡེ་སྭཱ་ཧཱ།  སྙིང་པོའི་སྙིང་པོའོ།། ཨོཾ་བཻ་སྭཱ་ཧཱ། ཉེ་སྙིང་ངོ་།། ཨོཾ་ཛམྦྷ་ལ་ཡེ་སྭཱ་ཧཱ། ཨོཾ་པུརྞ་བྷ་དྲ་ཡེ་སྭཱ་ཧཱ། ཨོཾ་མ་ཎི་བྷ་དྲ་ཡེ་སྭཱ་ཧཱ། ཨོཾ་ཀུ་བེ་ར་ཡེ་སྭཱ་ཧཱ། ཨོཾ་སཾ་པྲ་ཛྙཱ་ན་ཡེ་སྭཱ་ཧཱ། ཨོཾ་གུ་ཧྱ་ཐ་ན་ཡེ་སྭཱ་ཧཱ། ཨོཾ་པཉྩ་ཀ་ཡེ་སྭཱ་ཧཱ། ཨོཾ་པི་ཙི་ཀུཎྜ་ལི་ཡེ་སྭཱ་ཧཱ། འཁོར་གནོད་སྦྱིན་བརྒྱད་པོ་རྣམས་ཀྱི་སྔགས་སོ། །དེ་ལྟར་ཅི་ནུས་པར་བཟླས་པས་སྐལ་ལྡན་གྱི་རྒྱུད་ལ་བྱིན་རླབས་འཇུག་ངེས་པར་བྱ། སློབ་མ་རྣམས་ལ། ཇི་ལྟར་བལྟམས་པ་སོགས་ཀྱིས་ཁྲུས་བྱས། འོ། ནམ་མཁའི་མཐའ་ཀླས་པའི་སེམས་ཅན་སྡུག་བསྔལ་གྱི་ཆུ་བཞི་ལས་མ་བསྒྲལ་བ་རྣམས་བདེ་གཤེགས་རིན་ཆེན་མང་གི་གོ་འཕང་ལ་འགོད་པ་དང་། ལྔ་བདོའི་འགྲོ་བ་དབུལ་ཕོངས་ཀྱིས་ཉན་པ་རྣམས་འདོད་དགུའི་འབྱོར་པ་ཡོངས་སུ་རྒྱས་པའི་སླད་དུ་གནོད་སྦྱིན་གྱི་རྒྱལ་པོ་ཆེན་པོ་རྣམ་ཐོས་སྲས་ཀྱི་བཀའ་གཏད་རྗེས་གནང་གི་རིམ་པ་ཞུ་ཞིང་དོན་ཉམས་སུ་བླངས་ནས་བསྟན་འགྲོའི་སྨན་ཡོན་རྒྱ་ཆེར་བགྱིའོ་སྙམ་པས་རྟོགས་པ་ལེགས་པར་གསན་འཚལ། དེ་ཡང་རྒྱལ་པོ་ཆེན་པོ་རྣམ་ཐོས་སྲས་ཞེས་པ་འདི་ཉིད་ངེས་པའི་དོན་དུ་རྒྱལ་བ་རིན་ཆེན་མང་ངམ་རིན་ཆེན་འབྱུང་གནས་ཀྱི་རྣམ་འཕྲུལ། ཐུན་མོང་གི་སྣང་ངོར་ཐེག་པ་ཆེན་པོའི་སྐབས་སུ་ས་བརྒྱད་པ་བ་དང་། ཐེག་དམན་གྱི་གདུལ་བྱའི་སྣང་ངོར་རྒྱུན་ཞུགས་སུ་ཡང་སྟོན་ལ། སྟོན་པ་མྱ་ངན་ལས་འདའ་ཁའི་ཚེ་སངས་རྒྱས་ཀྱི་བསྟན་པ་མི་དང་མི་མ་ཡིན་རེ་རེ་ལ་གཏད་ན་མི་རུང་བར་དགོངས་ནས། གཉིས་ཀ་ལ་གཏད་པར་གསུངས་པའི། མི་མ་ཡིན་གྱི་གཙོ་བོ་རྒྱལ་ཆེན་སྡེ་བཞིས་ཕྱོགས་ཕྱོགས་ནས་བསྟན་པ་བསྲུང་བར་བཀའ་བསྒོས་པ་ལས། བྱང་ཕྱོགས་ཀྱི་རྒྱུད་དུ་བསྟན་པ་སྲུང་བའི་བྱེད་པོ་རྒྱལ་ཆེན་རྣམ་ཐོས་སྲས་ཡིན་པས་བྱང་ཕྱོགས་སྐྱོང་བའི་རྒྱལ་ཆེན་རྣམ་ཐོས་སྲས། ཞེས་གསུངས་སྟེ་སྡེ་སྣོད་གསུམ་ལས་གཙོ་བོར་འདུལ་བའི་སྡེ་སྣོད་སྐྱོང་བར་ཞལ་གྱིས་འཆེས་པ་ཡིན་ནོ། །འདིའི་ཐུན་མོང་གི་སྐྱེ་བརྒྱུད་ལོ་རྒྱུས་ཀྱི་དབང་དུ་བྱས་ན། སྔོན་ལྷའི་དབང་པོའི་སྲས་མོ་དཔལ་ཚུལ་བཟང་མོ་ཞེས་པ་ལ་ཡབ་ཐུགས་གཙིས་ཆེ་བས་ལྷའི་ནོར་བུ་བསམ་འཕེལ་བྱིན་པ་ལ། དེས་རི་རབ་ཀྱི་ཁོང་གསེང་ཞིག་ཏུ་ནོར་བུ་ལ་བྱི་དོར་བྱས་པས་འོད་ཀྱིས་རོལ་མཚོ་དང་པོའི་ཁོང་ཁྱབ་པ་ཀླུའི་རྒྱལ་པོ་འཇོག་པོས་མཐོང་ནས་ལྷ་མོ་དང་འདུས་པས། ལྷ་ཀླུ་རིགས་མ་མཐུན་པས་བུ་གནོད་སྦྱིན་གདུག་པ་ཅན་ཤ་ཁྲག་ལ་དགའ་བ་བརྒྱད་བྱུང་བས། ལྷ་མོ་གཞན་དུ་འགྲོ་བར་བརྩམས་པ་ན། ཀླུ་ཡི་རྒྱལ་པོས་ནོར་བུ་བསམ་འཕེལ་བྱིན་པ། དེ་གཉིས་ཁྱེར་ཏེ་བྱོན་པས་དྲང་སྲོང་རྣམ་མང་ཐོས་དང་མཇལ། དེར་དྲང་སྲོང་གི་བཙུན་མོ་མཛད། དེ་ལ་མིའི་ནོར་བུ་བསམ་འཕེལ་ཡོད་པས། དེའི་ཚེ་བྱང་ཆུབ་སེམས་དཔའ་རིན་ཆེན་མང་གིས་དེ་གཉིས་ཀྱི་སྲས་སུ་འཁྲུངས་ནས་སེམས་ཅན་རྣམས་ཀྱི་དབུལ་ཕོངས་ཀྱི་སྡུག་བསྔལ་སེལ་བར་དགོངས་ནས་སྲིད་པ་བཟུང་ནས་སྲས་སུ་སྐུ་བལྟམས་པས་རྣམ་ཐོས་སྲས་ཞེས་གྲགས། དེར་དཔལ་འབྱོར་མངའ་ཐང་ཆེས་ཆེར་རྒྱས་པ། སྔར་གྱི་གནོད་སྦྱིན་བརྒྱད་པོས་མ་བཟོད་དེ། འཐབ་པར་བརྩམས་ཀྱང་གནོད་པར་མ་ནུས། འོད་ཀྱང་གནོད་སྦྱིན་གྱི་དུག་གིས་ཅུང་ཟད་མྱོས་པར་གྱུར་པ་ལ། གསང་བའི་བདག་པོས་ཁྲུས་ཀྱི་ཆོ་གས་དུག་དབྱུང་བ་དང་། འདི་ཉིད་གནོད་སྦྱིན་གྱི་བདག་པོར་དབང་བསྐུར། རྟ་བདག་བརྒྱད་འཁོར་དུ་བཞག །མགོ་བོར་རྡོ་རྗེ་བཀོད། ལྕེ་ལ་དམ་ཆུ་བླུད། ནམ་ཞིག་ལྷ་མ་ཡིན་གྱི་དམག་ཚོགས་སྟོབས་ཆེ་བས་ལྷ་རྣམས་ཡིད་ངལ་བ་ན། རྣམ་ཐོས་སྲས་སྐུ་ཤིན་ཏུ་ཆེ་བ། གསེར་གྱི་ཡ་ལད་གྱོན་པ། གཟི་བརྗིད་མཚུངས་པ་མེད་པ་རི་རབ་ལ་སྟེགས་མཛད་པ་མཐོང་ནས་ལྷ་མིན་རྣམས་གཟི་བརྗིད་མ་བཟོད་ནས་ཕྱིར་ལོག་ལྷ་རྣམས་ངལ་བསོས་པས། ངལ་གསོས་པོ་ཞེས་གྲགས། ཡབ་ཀྱིས་གངས་ལས་བྱུང་བའི་སེངྒེ་རྒྱན་གྱིས་བརྒྱན་ཏེ་བཞོན་པར་ཕུལ། ལྷ་ཀླུ་མིའི་ནོར་བུ་གསུམ་རྒྱལ་མཚན་གྱི་རྩེར་བཀོད་པ་ཕྱག་ཆར་གཏད། སྔོན་གྱི་དམ་བཅའ་རྗེས་སུ་དྲན་པ་ན་གླིང་གསུམ་འབྱོར་པ་ཆེ་ལ་ཛམ་བུ་གླིང་པ་འབྱོར་པ་ཆུང་བར་གཟིགས་ཏེ་ནོར་གྱི་ཆར་ཕབ་པས། སེམས་ཅན་གཅིག་ལའང་མ་ཕན་པ་དེ་ཀླུའི་བུ་མོས་ནེའུ་ལེའི་གཟུགས་ཀྱིས་ནོར་བུ་རྣམས་མིད་པས་ལྟོ་བ་གང་། འགྲམ་སྦུབས་ན་ནོར་བུ་རི་རབ་ཕོ་བྲང་གི་དྲ་མིག་ན་འདུག་པ་གཟིགས་ཏེ། ཕྱག་གཡོན་པས་དེའི་མགྲིན་པ་ནས་བཙིར་བའི་རིན་པོ་ཆེའི་ཆར་ཆེན་པོ་གེགས་མེད་དུ་བབ་ཞེས་གྲགས་ཤིང་། དེ་བཞིན་གཤེགས་པས་གསང་སྔགས་ཀྱི་དཀྱིལ་འཁོར་མང་པོར་བཅུག་ཅིང་དབང་བསྐུར། བསྟན་པ་བསྲུང་བར་བཀའ་བསྒོས་པ་ཡིན། འདིའི་རྒྱུད་ཁུངས་གར་མཁན་མཆོག་གི་རྟོག་པ་དང་སྣ་ཚོགས་གྲུབ་པའི་རྒྱུ་རྡོ་རྗེ་ས་འོག་ལེའུ་བཅུ་པ་སོགས་ནས་བཤད་པར་གྲགས་ཤིང་། སྒྲུབ་ཐབས་ཀྱང་བྱ་རྒྱུད་སྤྱོད་རྒྱུད་སོགས་དང་མཐུན་པར་བཤད་པ་སོགས་སློབ་དཔོན་ཆེན་པོ་དུ་མ་ལ་བཀའ་བབས་པ་དང་། བླ་མེད་མ་རྒྱུད་སོགས་ལས་ཀྱང་འབྱུང་བས་ན་རྒྱུད་སྡེ་ཕྱི་ནང་ཐུན་མོང་གི་ལྷར་བཤད་ཅིང་། དཔལ་འབྲུག་པའི་སྒྲུབ་ཐབས་སྐོར་ལྔའི་གྲལ་བསྟན་སྲུང་བྱ་རོག་མའི་སྐོར། ཏིང་ལོ་ཙཱ་བ་ཚུལ་ཁྲིམས་འབྱུང་གནས་ཀྱི་ལུགས་དང་། ཁ་ཆེ་དགོན་པ་བ་ནས་བརྒྱུད་པ་གཉིས་ཟུང་དུ་འབྲེལ་བའི་རྗེས་གནང་ཟབ་མོ་ཞུ་བའི་སླད་དུ། བླ་མ་དང་དཔལ་གསང་བའི་བདག་པོ་དབྱེར་མེད་པའི་སྤྱན་སྔར་མཎྜལ་འབུལ་བར་ཞུ། མཎྜལ་ཕུལ། གསོལ་བ་གདབ་པ་འདིའི་རྗེས་ཟློས་མཛོད། བྱང་ཆུབ་རྡོ་རྗེ་སངས་རྒྱས་ལ། །ཇི་ལྟར་མཆོད་ཅིང་གསོལ་བ་ལྟར། །བདག་ཀྱང་རབ་ཏུ་སྐྱབས་པའི་ཕྱིར། །གསང་བདག་གཙོ་འཁོར་དེང་བདག་གསོལ། ། ཞེས་ལན་གསུམ་གསོལ་བ་བཏབ། དེ་ནས་བསགས་སྦྱངས་སྤེལ་གསུམ་གྱི་སླད་དུ་གུར་ལས་འབྱུང་བའི་རྒྱུན་བཤགས་ཡན་ལག་ལྔ་པ་འདིའི་རྗེས་ཟློས་མཛོད། དཀོན་མཆོག་གསུམ་ལ་སོགས་ཀྱིས་སྐྱབས་སེམས་ཕོག དེ་ནས་ལྷ་བསྐྱེད་པའི་སྐབས་ཟངས་དཀར་ལུགས་ལ་སློབ་མ་གསང་བདག་ཏུ་བསྐྱེད་པ་ཡིན་ནའང་འདིར་ཏིང་ལོ་ལུགས་ལ་རྣམ་སྲས་སུ་བསྒོམ་པ་འདི་ཉིད་རང་ལུགས་ཀྱི་ཕྱག་བཞེས་སུ་ཡོད་པ་ལས། དེ་ལྟར་ན། ཨོཾ་སྭ་བྷཱ་ཝ༴ སྟོང་པ་ཉིད་དུ་གྱུར། སྟོང་པའི་ངང་ལས་ཁྱེད་རང་རྣམས་ཀྱི་གོ་སར་མདུན་དུ་ལྷའི་ཡུལ་འཁོར་ཉམས་དགའ་བ། ནས། བརྒྱན་པའི་དབུས་སུ། ཁྱེད་རང་རྣམས་རེ་རེ་ནས་བཻ་ལས་ཆོས་སྐྱོང་བའི་རྒྱལ་པོ་ཆེན་པོ་རྣམ་ཐོས་སྲས་སོགས། སྤྲིན་གྱི་ཕུང་པོ་འཁྲིགས་པ་ལྟ་བུར་སྤྱན་དྲངས་ཁྱེད་རང་རྣམས་དང་དབྱེར་མེད་དུ་ཐིམ་པའི་མོས་པ་མཛོད། བཻ། གཏེར་བདག་ཆེན་པོའི་འཇིག་རྟེན་ཁམས། གཤེགས་སུ་གསོལ། །ཨོཾ་བཻ་སྭཱ་ཧཱ། ཨོཾ་བཻ་ཤྲཱ་མ་ཎ་ཨ་ཀརྵ་ཡ་ཛཿ བཻ།  ཞེས་མིག་འཛུམ་སུམ་ཅུ་རྩ་གཉིས་ཀྱི་ཡུན་གདངས་དང་བཅས་རོལ་མོ་རྒྱུན་མི་ཆད་དང་། སྤོས་དཀར་དང་འབྲས་ཀྱི་དུད་པ་བཏང་། འཁོར་དང་བཅས་པ་སྤྱན་དྲངས། ཛཿཧཱུྃ་བཾ་ཧོཿས་སློབ་མ་ལ་བསྟིམ། དེ་ནས་བླ་མས་བུམ་པ་སྤྱི་བོར་བཞག་ནས། སྐུ་གསུམ་དམ་ཚིག་ལས་བྱུང་ཞིང་། །ཡེ་ཤེས་དམ་ཚིག་དྲི་མ་མེད། །ལྷ་ཡི་ཆུ་ནི་དག་པ་ཡིས། །བདག་གིས་མངོན་པར་དབང་བསྐུར་རོ། །ཨོཾ་བཛྲ་པ་ཎི་ཨ་བྷི་ཥིཉྩ་མཾ། བུམ་པའི་ཆུ་ལྷའི་ངོ་བོ་དེ་སློབ་མའི་ལུས་ལ་དབྱེར་མེད་ཐིམ་པའི་མོས་པ་མཛོད། དེ་ནས་དབུ་རྒྱན་བསྐོན་ལ། སངས་རྒྱས་ཀུན་གྱིས་རབ་བསྔགས་པའི། །དབུ་རྒྱན་དབང་བསྐུར་བྱིན་པར་བྱ། །ཨོཾ་རཏྣ་ཀུ་མུ་ཊ་ཨ་བྷི་ཥིཉྩ་ཏྲཾ། སྐུའི་རྗེས་གནང་ངོ་།། བླ་མའི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་རྒྱལ་པོའི་ཐུགས་རྒྱུད་བསྐུལ། ཐུགས་ཀ་ནས་སྔགས་ཕྲེང་རིན་ཆེན་འབར་བའི་ཕྲེང་བ་ལྟ་བུ་བྱུང་། དེ་ལས་འོད་ཟེར་འཕྲོས། འཕགས་པ་མཆོད། སེམས་ཅན་གྱི་དབུལ་ཕོངས་སེལ། འཇིག་རྟེན་ཁམས་ཀྱི་དངོས་གྲུབ་ཐམས་ཅད་བསྡུས་ཏེ་སྔགས་ཕྲེང་ལ་ཐིམ། དེ་ཉིད་སློབ་མའི་ཁ་སྒོ་ནས་ཞུགས་ཏེ་སྙིང་ཁའི་བཻ་ལ་ཐིམ། དེ་ནས་སྔགས་ཕྲེང་འཁོར་ལོ་ལྟར་འཁོར་བ་ལ་སེམས་གཏོད་ལ་སྔགས་འདི་དག་གི་རྗེས་ཟློས་མཛོད། ཏདྱ་ཐཱ། ཧི་ལི་མ་ཎི་བྷ་དྲ། སོགས་གཟུངས་དང་སྙིང་པོ་རྟ་བདག་བརྒྱད་ཀྱི་སྔགས་བཅས་རྗེས་ཟློས་ལན་གསུམ་བྱར་བཅུག ཏིང་ལོ་ལུགས་ལ་གཟུངས་ཀྱི་རྗེས་ཟློས་མ་བྱས་ཀྱང་ཆོག་གོ ། དེ་ནས་ཁྱེད་རང་རྣམས་སློབ་དཔོན་ལ་མེ་ཏོག་འཐོར་བཞིན་དུ། འདིའི་རྗེས་ཟློས་མཛོད། སྔགས་བདག་བདག་ལ་སྩལ་ལགས་ཀྱི། །སྔགས་བདག་བདག་ལ་བྱིན་གྱིས་རློབས།།  ལན་གསུམ། སློབ་དཔོན་གྱིས་མེ་ཏོག་སློབ་མའི་སྤྱི་བོར་བཞག་ལ། རྒྱལ་ཆེན་འདི་ལ་རྩལ་ལགས་ཀྱི། །རྒྱལ་ཆེན་འདི་ལ་བྱིན་གྱིས་རློབས།། ལན་གསུམ་གྱིས་བྱིན་གྱིས་བརླབས། གསུང་གི་རྗེས་གནང་ངོ་།། ཕྱག་མཚན་གྱི་ཙཀླི་ལག་ཏུ་གཏད་ལ། རིན་ཆེན་རྒྱ་མཚོ་ནོར་བུ་ཏོག་གིས་སྤྲས། །བདུད་ཀྱི་དགྲ་ལས་རྒྱལ་བའི་རྒྱལ་མཚན་འདི། །བསྟན་པ་རྒྱས་པར་བསྲུང་ཕྱིར་གཏད་པར་བྱ། །མི་མཐུན་ཕྱོགས་ལས་རྒྱལ་ཕྱིར་གཟུང་བར་བགྱི། །རིན་ཆེན་དུ་མའི་གཏེར་གྱི་ནེའུ་ལེ་འདི། །བསམ་འཕེལ་ཡིད་བཞིན་ནོར་བུ་དུ་མའི་མཛོད། །འགྲོ་ཀུན་ཕོངས་པའི་སྡུག་བསྔལ་སེལ་བའི་ཕྱིར། །སྐལ་ལྡན་ཁྱོད་ཀྱིས་གཟུང་ལ་སྤྱད་པར་བགྱི། ། ཞེས་བྱིན། ཐུགས་ཀྱི་རྗེས་གནང་ངོ་། །དེ་ནས་སླར་ཡང་གཏོར་མའི་བཀའ་གཏད་གསན་པའི་སླད་དུ་མཎྜལ་ཕུལ་བཅུག་ལ། གསོལ་བ་གདབ་པ་འདིའི་རྗེས་ཟློས་མཛོད། བྱང་ཆུབ་རྡོ་རྗེས་སངས་རྒྱས་ལ། །མཆོད་ཆེན་ཇི་ལྟར་སྩལ་བ་ལྟར། །བདག་ཀྱང་སྐྱོབས་པའི་དོན་གྱི་ཕྱིར། །ཅི་འདོད་དངོས་གྲུབ་སྩལ་དུ་གསོལ།། ཞེས་བརྗོད་དོ། །དེ་ནས་གཏོར་མ་ཆེན་པོ་ལག་ཏུ་གཏད། རྒྱལ་ཆེན་འཁོར་དང་བཅས་པ་ལ། མར་མེ་གཅིག་ལ་གཉིས་ཆད་ཀྱི་ཚུལ་གྱིས་བརྒྱ་སྟོང་དཔག་ཏུ་མེད་པ་བྱུང་། ཅི་བསྒོ་བའི་དངོས་གྲུབ་སྟེར་བར་བསམ་ལ། མངའ་ཐང་འབངས་འཁོར་ནོར་ཕྱུག་དར་ཟབ་འབྲུ། །རིན་ཆེན་བང་མཛོད་ཁྱོད་དང་མཉམ་པ་དང་། །ཡིད་ལ་ཅི་འདོད་བསམ་པའི་མོད་ཉིད་དུ། །ལྷུན་གྱིས་གྲུབ་པ་རྣམས་ཀྱི་དངོས་གྲུབ་སྩོལ། །རྒྱལ་པོ་ཆེན་པོ་རྣམ་ཐོས་སྲས། བཙུན་མོ་དཔལ་ཆེན་མོ། ལས་བྱེད་མདུང་དམར་ཅན། འཁོར་རྟ་བདག་བརྒྱད་ལ་སོགས་པ་ཁྱེད་རྣམས་ཀྱིས་དཔལ་ཕྱག་ན་རྡོ་རྗེ། མགོན་པོ་ཀླུ་སྒྲུབ། ཤཱཀྱ་བཤེས་གཉེན། ཛྭ་ལ་དེ་ཝ། རྡོ་རྗེ་དྲིལ་བུ་པ། ཨ་ཝ་དྷུ་ཏི་པ། སྤྱོད་མཛད་ཆོས་ཀྱི་རྡོ་རྗེ། བྱང་ཆུབ་བཟང་པོ། རྡོ་རྗེ་གདན་པ་ཆེ་ཆུང་། ཏིང་ལོ་ཚུལ་ཁྲིམས་འབྱུང་གནས། གྲུབ་ཐོབ་གླིང་ཆེན་རས་པ། ཁམས་གསུམ་ཆོས་ཀྱི་རྒྱལ་པོ་གཙང་པ་རྒྱ་རས། དབོན་ཆེན་རས་པ། གཞོན་ནུ་སེངྒེ། ཉི་མ་སེངྒེ། རྡོ་རྗེ་གླིང་པ། སེངྒེ་རིན་ཆེན། སེངྒེ་རྒྱལ་པོ། ཀུན་དགའ་སེངྒེ། རྡོ་རྗེ་རིན་ཆེན། བླ་ཆེན་བསམ་རྒྱལ་ཁ་ཆེ། བློ་གྲོས་སེངྒེ་ཡེ་ཤེས་རིན་ཆེན